Llíria renovarà amb LED el 100% de l'enllumenat públic
07 de abril de 2025

L'edil de Govern Interior i Servicis Energètics de Llíria, Paco García, ha manifestat que l'Ajuntament de Llíria “continua amb la implantació del seu Pla d'Energia Sostenible i al llarg d'este 2025 es pretén canviar el 87% de l'enllumenat públic dels polígons industrials, hospital, zones terciàries i tots els barris de la ciutat i les urbanitzacions que compten amb lluminàries, per tecnologia LED de baix consum, molt més eficient i amb millor rendiment”. A través d'este programa el consistori ja ha realitzat inversions a través de l'IVACE estos últims anys i s'ha canviat el 13% de l'enllumenat restant.

García ha apuntat que, segons establix el pla director del servici de manteniment d'enllumenat públic, “es pretén canviar un total de 5.061 punts de llum, un 87% dels existents, que són uns 5.828 punts. A més, s'incorporaran al servici prop de 500 nous punts de llum, sobre la base de l'estudi luminotècnic que s'ha realitzat junt amb el pla director, millorant diverses zones i barris del municipi que fins ara quedaven poc il·luminats”.

Amb el nou canvi a LED, el municipi de Llíria tindrà uns estalvis energètics de 2,2 milions kWh/any, que suposen un estalvi del 61% del consum. I suposarà un canvi total de tot el parc de lluminàries i dispositius auxiliars, centres de comandament i sistemes de distribució dels barris que seran completament renovats i actualitzats a les necessitats actuals. Tot això es complementarà amb un sistema de telegestió punt a punt i digitalització de la xarxa que permetrà la regulació del sistema de punts de llum.

12 mesos, 6,15 milions euros en inversió

L'edil de Servicis Energètics ha assenyalat que “tots els barris, polígons industrials, hospital comarcal i urbanitzacions de Llíria es voran millorats, amb una inversió de 6,15 milions d'euros, que es té previst materialitzar en els pròxims 12 mesos per a aconseguir al més prompte possible l'estalvi programat”.

Semàfors, Smart City i llums ornamentals

Igualment, el Pla d'Eficiència Energètica arreplega la renovació i actualització del sistema de semàfors de la localitat, amb prop de 140 punts i desenes de quadres de comandament distribuïts fonamentalment en els eixos viaris principals de la ciutat.

Dins del servici també s'ha inclòs el manteniment i gestió dels sistemes de digitalització i Smart City d'aparcaments públics i passos intel·ligents, així com les llums festives i ornamentals que el municipi destina a les festes de barri, les patronals, falles i edificis patrimonials.

Segons l'alcalde de la localitat, Joanma Miguel, “l'objectiu amb esta nova inversió i iniciativa és augmentar l'eficiència energètica i fomentar la digitalització dels servicis d'il·luminació pública, amb una clara estratègia per a complir amb els Objectius de Desenrotllament Sostenible (ODS), reduir els consums energètics i emissions de CO₂ i la contaminació lumínica amb els canvis a LED de les lluminàries que seran renovades en funció dels tipus de vials, espais o barris”.